《后妇行》
清代·张文光

春华未及实，一旦遭风雨。离披愧松柏，徒然怨泥土。

霞彩灿桑榆，莫能蔽村坞。鸳鸯七十二，贱妾亦为伍。

遂充君下陈，宠爱良难数。戚施共燕婉，展转惭无补。

偃蹇任侍儿，殷勤通保母。区区自束缚，郁郁不得语。

献君一杯酒，愿君千万寿。宁为薄命妾，难为再醮妇。

敢告后来人，初心安可负。

作者简介：张文光，字谯明，祥符人。明崇祯戊辰进士。入国朝，由知县历官江南池太道副使。有《斗斋诗选》。